C 465/78
ET
Euroopa Liidu Teataja
6.12.2022
Teisipäev, 3. mai 2022
51. rõhutab, et tehisintellektitehnoloogiad, eriti need, mida ei ole kavandatud ja välja arendatud selgete kontrollimenetlustega ning mida kasutatakse valesti ja järelevalveta sõjalistes juhtimiskeskustes või raketiseadmetes, kätkevad endas eriti suuri riske ja võivad vallandada automatiseeritud vastastikuse konflikti;
52. märgib, et tehisintellektisüsteemide kasutamist kaitsealastes arengutes peetakse sõjaliste operatsioonide pöördelise tähtsusega muutuseks, kuna see võimaldab andmeid analüüsida, kajastada olukorra suuremat keerukust, parandada sihtmärgi täpsust, optimeerida logistikat ja osaleda relvastatud konfliktides, millega kaasneb tsiviilelanikkonnale ja oma sõjaväelastele väiksema füüsilise kahju oht, samuti andmete kasutamist toimemehhanismide, näiteks sõjamängude väljatöötamiseks; hoiatab siiski, et see võib tuua kaasa madalama jõu kasutamise künnise ja seega rohkem konflikte; kinnitab, et masinad ei oska teha inimese kombel otsuseid, lähtudes eristamise, proportsionaalsuse ja ettevaatuse põhimõttest; kinnitab, et inimesed peaksid säilitama kontrolli otsuste üle, mis käsitlevad relvade väljatöötamist ja kasutamist, ning jääma vastutavaks surmava jõu kasutamise ning elu ja surma üle tehtavate otsuste eest; on arvamusel, et tehisintellektil põhinevate relvasüsteemide suhtes tuleks kohaldada ülemaailmseid standardeid ja rahvusvahelist eetikakoodeksit, et toetada tehisintellektitehnoloogiate kasutuselevõttu sõjalistes operatsioonides, järgides täielikult rahvusvahelist humanitaarõigust ja inimõigusi kooskõlas liidu õiguse ja väärtustega;
53. tunneb muret mõne riigi sõjalise uurimistegevuse ja tehnoloogia arengu pärast, mis on seotud autonoomsete surmavate relvasüsteemidega, mille üle puudub tegelik inimkontroll; märgib, et autonoomseid surmavaid relvasüsteeme kasutatakse sõjalistes konfliktides juba praegu; tuletab meelde, et Euroopa Parlament on korduvalt nõudnud autonoomsete surmavate relvasüsteemide väljatöötamisele, tootmisele ja kasutamisele rahvusvahelise embargo kehtestamist ning tõhusate läbirääkimiste alustamist nende keelustamise üle; rõhutab, et tehisintellektil põhinevad süsteemid ei tohi mingil juhul asendada inimotsuste tegemist, mis hõlmab eristamise, proportsionaalsuse ja ettevaatuse õiguslikke põhimõtteid;
54. märgib eelkõige, et tehisintellektitehnoloogiaga võivad kaasneda võimalikud ohud, mis on seotud hübriidsõja ja välissekkumise eri vormidega; täpsustab, et seda võiks kasutada näiteks desinformatsiooni levitamiseks, kasutades sotsiaalmeediaroboteid või võltsitud sotsiaalmeediakontosid, vastastikuse sõltuvuse relvastamiseks, kogudes väärtuslikku teavet või keelates võrgule juurdepääsu vastastele, et tekitada häireid teiste riikide majandus- ja rahandussüsteemides, saastada poliitilist arutelu ja soodustada äärmusrühmitusi või manipuleerida valimistega demokraatia destabiliseerimiseks;
55. rõhutab, et tehisintellektitehnoloogiad võivad hõlmata ka tehisintellektil põhinevat pahavara, identiteedivargust, andmete mürgitamist või muid võistleva masinõppe vorme, mis põhjustavad teiste tehisintellektisüsteemide sisendi valesti tõlgendamise; juhib eelkõige tähelepanu süvavõltsingute sagenemisele, mis ei ole tingimata küberründed, kuid põhjustavad kahtlusi kogu digisisu, sealhulgas videote autentsuse suhtes, ning vajavad seetõttu läbipaistvusnõuete osas erilist tähelepanu; hoiatab, et süvavõltsingud võivad aidata kaasa laialdasele üldsuse usaldamatusele tehisintellekti vastu ning sügavamale sotsiaal-poliitilisele polariseerumisele meie ühiskondades;
56. rõhutab, et tehisintellektisüsteemide suuremahuline kasutamine olulistes taristutes, nagu energia- ja transpordi­ võrgud, kosmosesektor, toiduahel, pangandus- ja finantstaristu ning haiglarajatised, on tekitanud uusi nõrku kohti, mis nõuavad ohtude ennetamiseks jõulisi küberturvalisuse meetmeid; juhib sellega seoses tähelepanu koostöö ja teabevahetuse ning meetmete olulisusele nii ELi tasandil kui ka liikmesriikide vahel; rõhutab, kui oluline on edendada elutähtsate üksuste vastupanuvõimet hübriidohtudele;
57. hoiatab, et tehisintellekti suutlikkus võib põhjustada ka turvariske, kuna see võib viia inimeste sellise usaldustasemeni tehisintellekti vastu, et nad usuvad seda rohkem kui nende endi otsustusvõimet; märgib, et inimosaluse lähenemisviisi kasutamine korrigeerimise mehhanismina ei ole alati teostatav; märgib, et katsed on näidanud, et see võib suurendada tehisintellekti autonoomsust suuremal määral kui algselt kavandatud toetav roll, mis tähendab, et inimesed jäävad ilma võimalusest omandada tehisintellektisüsteemide alaseid kogemusi ning täiustada oma oskusi ja teadmisi; rõhutab seetõttu, et sellise automatiseerimise kallutatuse ületamiseks on kõrge riskitasemega tehisintellektisüsteemides vaja sisseprojekteeritud ohutust ja sisulist inimjärelevalvet, mis põhineb asjakohasel koolitusel ning asjakohastel turvalisuse ja eraelu puutumatuse kaitsemeetmetel;